**Примерен текст на уведомление за упълномощаване на процесуален представител от пострадал**

*Вариант 1:* **ДО**

**ВОДЕЩИЯ РАЗСЛЕДВАНЕТО**

**ПО ДП № ……………./…………… г.**

**ПО ОПИСА НА …………………………**

*Вариант 2:* **ДО**

**…………………. ПРОКУРАТУРА –**

**град ………………………………..**

**ПО ПР. ПР. № …………../…………… г.**

**М О Л Б А**

от **………………………………….,** ЕГН ……....,с постоянен адрес: …………………………

*(трите имена) (град/село, общ., обл., ж.к., ул., № , бл., вх., ет.)*

настоящ адрес: ………………………, адрес за призоваване: ………………………………….,

*(посочва се, ако е различен от постоянния) (посочва се, ако е различен от постоянния или настоящия или е адреса на кантората на упълномощения процесуален представител)*

притежаващ лична карта № ……………………, издадена от МВР – град ………… - пострадал от престъплението, предмет на разследване по досъдебно производство

№ …../……. г. по описа на ………….., пр. пр. № …………/………. г. по

*(посочва се номерът на досъдебното производство и службата ,към която принадлежи разследващия орган)*

описа на ………………… прокуратура – град ……….

**УВАЖАЕМИ ГОСПОЖО/ГОСПОДИН ПРОКУРОР,**

Пострадал съм от деянието – предмет на разследване по досъдебно производство № …../……. г. по описа на ………….., пр. пр. № …………/………. г. по описа на ………………… прокуратура – град ………..

С настоящото представям и моля да приемете заверен препис/оригинал на договор за правна помощ и пълномощно, по силата на което упълномощих адв. ………………… от Адвокатска колегия – град ……………., съд. адрес …………………………………………., тел.: ……………………………. да ме представлява и упражнява процесуалните ми права по досъдебното производство.

 Моля адресираните до мен призовки, книжа и съобщения да бъдат връчвани на посочения по-горе съдебен адрес.

**ПРИЛАГАМ:**

1. Заверен препис/оригинал от договор за правна помощ;

2. Заверен препис/оригинал от пълномощно за упълномощаване на адвокат.

**С УВАЖЕНИЕ:**

**………………………………………………**

*(имена и подпис)*

 **КОМЕНТАР**

 Съгласно разпоредбата на чл. 15, ал. 4 от Наказателно-процесуалния кодекс (НПК), на пострадалия се осигуряват необходимите процесуални средства за защита на неговите права и законни интереси. Израз на правото на защита на пострадалия е и възможността при упражняване на процесуалните си права в производството да се представлява от упълномощен процесуален представител.

 В хода на досъдебното производство пострадалият може да се представлява от адвокат, който следва да е упълномощен по реда на чл. 93, ал. 1–5 НПК. Адвокатът може да бъде упълномощен писмено, с изрично пълномощно, или устно. Пълномощното може да бъде оформено на специална бланка от адвокатски кочан, или в свободна форма, но трябва да бъде подписано от упълномощителя и от адвоката. Не е необходима нотариална заверка на подписите под пълномощното, за да породи правното си действие. Устното упълномощаване е възможно да се извърши пред съответния орган на досъдебното производство и следва да се впише в протокола, съставян за съответното действие по разследване или процесуално действие.

 Пълномощното, с което пострадалият упълномощава процесуален представител в производството, може да бъде депозирано пред органа на досъдебното производство, както с изрична молба (вж. бланката), така и с представянето му без придружителен документ на органа на досъдебното производство. Пълномощното може да се депозира както от упълномощителя, така и от упълномощения адвокат.

 Пълномощното следва да се депозира пред онзи орган на досъдебното производство, който предстои да извършва съответните действия по разследването или процесуални действия с участието на пострадалия и неговия процесуален представител. Например, в случай, че предстои разпит на пострадалия, на който последният желае участва и неговият процесуален представител, пълномощното следва да се депозира пред водещия разследването, който предстои да проведе разпита. А в случай, че разследването е приключило и материалите по досъдебното производство са изпратени на наблюдаващия прокурор, по компетентност, и пострадалият желае да се запознае с материалите по делото или да направи нови доказателствени искания чрез своя повереник, молбата следва да се депозира, ведно с приложенията към нея, в деловодството на компетентната прокуратура.

Освен от лице, което упражнява адвокатска професия, пострадалият може да се представлява в производството и от своя съпругът, възходящ или низходящ роднина.

Не може да бъде повереник: 1. който е бил или е защитник на обвиняемия; 2. който е представлявал или е давал съвети на обвиняемия; 3. който е представлявал или е давал съвети на противната страна; 4. който е участвал в производството в друго процесуално качество; 5. който е съпруг, роднина по права линия без ограничение, по съребрена линия до четвърта степен или по сватовство до трета степен на съдия, съдебен заседател, прокурор, или разследващ орган по делото (чл. 100, ал. 3 вр. с чл. 91 НПК).

Лицата, които не могат да бъдат защитници, са длъжни сами да се отведат. Ако те не направят това, съответният орган ги отстранява от участие в наказателното производство служебно или по искане на заинтересования (чл. 100, ал. 3 вр. с чл. 92 НПК).

 Процесуалният представител на пострадалия упражнява правата му в хода на досъдебното производство. Същевременно, пострадалият, който е упълномощил процесуален представител разполага с възможност да упражнява процесуалните си права сам или съвместно с упълномощения процесуален представител.

 Процесуалният представител има право да се запознае с материалите по досъдебното производство, да прави искания, бележки и възражения; да обжалва актовете, които накърняват неговите или на упълномощилото го лице права и тези, които водят до прекратяване или спиране на наказателното производство.

Пострадалият може да поиска да бъде призоваван и да му бъдат връчвани книжа и документи на съдебния адрес на упълномощения си процесуален представител, но това не е задължително.

 Пострадалият има право да получи безплатна правна помощ по реда на Закона за правната помощ, за подготовка на документи за завеждане на дело или за процесуално представителство пред органите на МВР, на прокуратурата и съда, ако отговаря на изискванията на закона. По-подробно за изискванията за предоставяне на безплатна правна помощ вижте на сайта на Националното бюро за правна помощ <http://www.nbpp.government.bg>. Там можете да намерите и бланка на молба – декларация за предоставяне на безплатна правна помощ.

 Предложената бланка на молба се депозира пред водещия разследването само в случай, че пострадалият се представлява от упълномощен от него процесуален представител. В случай, че пострадалият се представлява от процесуален представител, определен по реда на Закона да правната помощ, актът за предоставяне на правната помощ се изпраща служебно в съответния Адвокатски съвет. Уведомителното писмо за определения адвокат се получава от водещия разследването.

 Следва да се отбележи, че в хода на досъдебното производство не само пострадалият, но и свидетелят има право да се консултира с адвокат (вж. чл. 122, ал. 2 НПК). Но в случай, че свидетелят не е и пострадал, упълномощеният от него адвокат може единствено да му предостави правна консултация и да обжалва актовете на органите на досъдебното производство, които накърняват неговите права и законни интереси (например постановление за налагане на глоба и/или принудително довеждане). Ето защо е достатъчно свидетелят или упълномощения от него адвокат да представи пълномощното към началото на действието по разследването с негово участие или ведно с жалбата срещу акта, с който са накърнени правата и законните му интереси.